CELEX: 62012CN0274
Language: da
Date: 2012-06-01 00:00:00
Title: Sag C-274/12 P: Appel iværksat den 1. juni 2012 af Telefónica SA til prøvelse af kendelse afsagt af Retten (Ottende Afdeling) den 21. marts 2012 i sag T-228/10, Telefónica mod Kommissionen

28.7.2012   
            
            
               DA
            
            
               Den Europæiske Unions Tidende
            
            
               C 227/15
            
         Appel iværksat den 1. juni 2012 af Telefónica SA til prøvelse af kendelse afsagt af Retten (Ottende Afdeling) den 21. marts 2012 i sag T-228/10, Telefónica mod Kommissionen
   (Sag C-274/12 P)
   2012/C 227/21
   Processprog: spansk
   
      Parter
   
   
      Appellant: Telefónica SA (ved abogado J. Ruiz Calzado, rechtsanwalt M. Núñez-Müller og abogado J. Domínguez Pérez)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               Den anfægtede kendelse ophæves.
            
         
               —
            
            
               Det fastslås, at annullationssøgsmålet i sag T-228/10 kan antages til realitetsbehandling, og sagen hjemvises til Retten til realitetsbehandling.
            
         
               —
            
            
               Europa-Kommissionen tilpligtes at betale samtlige sagsomkostninger i forbindelse med behandling af sagens formalitet ved begge instanser.
            
         
      Anbringender og væsentligste argumenter
   
   
               1)
            
            
               Retten har begået en retlig fejl, idet den har truffet en afgørelse, som krænker retten til en effektiv domstolsbeskyttelse. Ved under ét at fastslå, at alternativet i form af den præjudicielle procedure altid er hensigtsmæssigt og muligt, har Retten krænket sagsøgeren i første instans’ ret til en effektiv domstolsbeskyttelse, som er fastslået i artikel 6 og 13 i den europæiske konvention til beskyttelse af menneskerettigheder og grundlæggende frihedsrettigheder, og udtrykkeligt fremgår af artikel 47 i Den Europæiske Unionens charter om grundlæggende rettigheder.
            
         
               2)
            
            
               Retten har begået en retlig fejl, idet den har anlagt en urigtig fortolkning af retspraksis om antagelse til realitetsbehandling af søgsmål til prøvelse af beslutninger vedrørende statsstøtte, som erklærer en støtteordning ulovlig og uforenelig.
            
         
               3)
            
            
               Retten har begået en retlig fejl ved fortolkningen af artikel 263 TEUF, stk. 4, in fine. Retten befandt sig i en retsvildfarelse, idet den angav, at beslutninger på området for statsstøtteordninger, såsom den anfægtede beslutning, kræver gennemførelsesforanstaltninger i den forstand, hvori dette udtryk er anvendt i den nye bestemmelse i traktaten. Retten tager i kendelsen ikke hensyn til den omstændighed, at en negativ statsstøttebeslutning har direkte virkning, straks medfører, at den ydede støtte er ulovlig, og normalt er udtryk for en forpligtelse for medlemsstaterne til at tilbagesøge støtten.